text: নিজস্ব সংবাদদাতা, মির্জাপুর ॥ মির্জাপুরে স্বামী কর্তৃক রোজি আক্তার (৩৩ ) নামে এক গৃহবধুকে হত্যার অভিযোগ পাওয়া গেছে। ঘটনাটি ঘটেছে মঙ্গলবার রাতে মির্জাপুর উপজেলার পাকুল্যা গ্রামে।রোজির স্বামীর নাম মুকছেদ আলী। আজ বুধবার সকালে মির্জাপুর থানা পুলিশ স্বামীর বাড়ি পাকুল্যা থেকে রোজির মরদেহ উদ্ধার করে।
  পুলিশ রোজির স্বামী মুকছেদ আলী (৩৫ ) ও শাশুড়ী হাফিজা খাতুন (৫৫ ) কে আটক করেছে।
  রোজির পরিবারের লোকজন জানিয়েছেন, প্রায় দেড় বছর আগে এ উপজেলার বলটিয়া গ্রামের রজব আলীর মেয়ে রোজির সঙ্গে মুকছেদের বিয়ে হয়।বিয়ের পর থেকেই যৌতুকের দাবিতে রোজির উপর নানাভাবে নির্যাতন শুরু করে স্বামী। রোজির দরিদ্র পরিবার যৌতুকের দাবী পুরণে অপারগ হলে রোজির উপর নির্যাতনের মাত্রা আরো বেড়ে যায়। এক পর্যায় মঙ্গলবার রাতে রোজিকে নির্যাতনের পর শ্বাস রোধ করে হত্যা করা হয়েছে বলে রোজির ভাই রাজিব খান জানান।
  মুকছেদ ইতিপূর্বেও দুটি বিয়ে করেছেন। তার নির্যাতনে ওই দুই স্ত্রীও চলে গেছে বলে এলাকাবাসী জানিয়েছেন।
  মির্জাপুর থানার এসআই শফিকুল আলম বলেন, রোজির গলায় কালো দাগ এবং দুই কান থেকে রক্ত বের হয়েছে। মরদেহ উদ্ধার করে ময়না তদন্তের জন্য টাঙ্গাইল শেখ হাসিনা মেডিকেল কলেজ হাসপাতাল মর্গে পাঠানো হয়েছে। মামলার প্রক্রিয়া চলছে বলে তিনি জানান।